Nu skal du igen snøre de hurtige løbesko og finde løbetøjet frem. Der er nemlig lagt op til royalt sved i gaderne i Aalborg, når Royal Run løber af stablen i Nordens Paris i 2022. Hele fem byer får kongeligt besøg. Kolding og Næstved debuterer som værtsbyer, mens Aarhus vender tilbage efter et års pause, og København og Aalborg kan gentage succesen. - Vi ved, at Royal Run er mange deltageres første motionsevent, og også i de nye byer kan deltagerne fejre fællesskabet og opleve glæden ved bevægelse, siger Jens Otto Størup, adm. direktør i DGI og medlem af Royal Runs styregruppe. Aalborg for fjerde gang Det er fjerde gang i træk, Aalborg lægger by til den royale løbefest. Knap 14.000 løb var med til folkefesten i kondisko i Aalborg sidste år, mens over 79.000 var tilmeldt på landsplan. Løbet arrangeres i et samarbejde mellem DGI, Danmarks Idrætsforbund og Dansk Atletik. TrygFonden, Nordea-fonden og Novo Nordisk Fonden er med som strategiske partnere. Det er altså anden pinsedag i 2022, du skal være klar med dit bedste løbegrej. Det er nemlig der, det store event afholdes. Og som ved de forrige løb, har deltagerne igen mulighed for at vælge mellem gå eller løbedistancer helt ned til One mile, altså 1,609 kilometer. - Alle skal føle sig velkomne, det er alfa og omega for os og for Kongehuset, siger Morten Mølholm Hansen, der er administrerende direktør i Danmarks Idrætsforbund og medlem af Royal Runs styregruppe. Tilmelding til Royal Run begynder 16. december klokken 12, og foregår via Royal Runs hjemmeside: Royalrun.dk. TV2 Nord var med, da Kronprinsessen, sammen med en masse løbeglade nordjyder, tilbagelagde fem kilometer i Aalborg midtby:

Referat:
Verdens største royale løbefest afholdes for fjerde gang i Aalborg den 6. juni 2022.